
                                                                    AVIZ

asupra propunerii legislative privind modificarea art. 25 din                    OUG nr. 86/2006 privind organizarea profesiei de practician în insolvenţă  
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind modificarea  art. 25 din OUG nr. 86/2006 privind organizarea profesiei de practician în insolvenţă, trimisă cu adresa nr. Pl-x 100 din 3 martie 2008, înregistrată sub nr. 21/42 din 4 martie 2008. 
Senatul, în calitate de primă Cameră sesizată, a respins propunerea legislativă în şedinţa din 25 februarie 2008.
Potrivit prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  9 aprilie 2008.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa nr. 1334 din 2 octombrie 2007 şi punctul de vedere al Guvernului transmis cu adresa nr. 2661 din 12 octombrie 2007 prin care nu susţine adoptarea acestei iniţiative legislative.
În urma dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică, întrucât practicianul de insolvenţă nu este numai un lichidator al bunurilor societăţii, ci, înainte de toate, un manager de criză. Identificarea unei soluţii pentru ieşirea unei societăţi comerciale din criză financiară nu este o prerogativă a juristului sau a economistului, o persoană cu cunoştinţe de inginerie putând, chiar în mare măsură, să ofere soluţii pentru reorganizarea societăţii (prin reprofilarea activităţii acesteia, restructurarea unor secţii, etc.). În aceste circumstanţe, experienţa persoanelor licenţiate în inginerie poate fi benefică dezvoltării acestei profesii.
Mai mult decât atât, membrii Comisiei au apreciat că, în contextul în care la nivelul comunitar sunt adoptate acte normative care reduc barierele în calea accesului la profesii liberale şi impun eliminarea sau limitarea condiţiile restrictive în exercitarea acestora (tarife minimale/maximale, număr minim de persoane ce pot accede în profesie într-o perioadă determinată), o măsură de reducere a specializărilor, deja acceptate, care permit accesul la o astfel de profesie, apare ca inoportună.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                (2 abţineri), avizarea negativă a propunerii legislative.
  În raport cu obiectul şi conţinutul său, iniţiativa legislativă face parte din categoria legilor organice.

